रोशन राय के फिसलने की उस शाम, बाहर दरवाज़े पर खड़े होने से पहले गीता का किसी से बात करने का मन हुआ था। जैसे ही शाम होने लगती थी, उसे लगता था कि कोई किराए की उदास आत्मा उस पर काबिज़ हो जाती है। वह घर के किसी सदस्य से बात नहीं करना चाहती थी, इसलिए उसने राजेश के मोबाइल से कस्टमर केयर पर फ़ोन लगाया था। कस्टमर केयर वाली लड़की ने पूछा था कि वह उसकी क्या सहायता कर सकती है? गीता ने कहा था- मेरा रोने को जी करता है और रोना नहीं आता।